**Informatīvais ziņojums par “Lokālplānojuma, kas groza Mazsalacas novada teritorijas plānojumu 2013.-2024.gadam un Burtnieku novada teritorijas plānojumu 2012.-2024.gadam, vēja parkam Skaņkalnes un Vecates pagastos, Valmieras novadā apstiprināšanu un saistošo noteikumu izdošanu**

|  |  |
| --- | --- |
| Informatīvais ziņojums ir sagatavots pamatojoties Ministru kabineta 2004. gada 23. marta noteikumu Nr.157 “Kārtība, kādā veicams ietekmes uz vidi stratēģiskais novērtējums” 27. punktu. | |
| Plānošanas dokuments: | Lokālplānojums, kas groza Mazsalacas novada teritorijas plānojumu 2013.-2024.gadam un Burtnieku novada teritorijas plānojumu 2012.-2024.gadam, vēja parkam Skaņkalnes un Vecates pagastos, Valmieras novadā (turpmāk – Lokālplānojums). |
| Vides pārraudzības valsts biroja lēmums: | 2024.gada 5.marta lēmums Nr. 4-02/13/2024 “Par stratēģiskā ietekmes uz vidi novērtējuma procedūras piemērošanu”. |
| Enerģētikas un vides aģentūras atzinums: | 2025.gada 25.aprīļa atzinums Nr. 10.3/4/2025 “Par lokālplānojuma, kas groza Mazsalacas novada teritorijas plānojumu 2013. – 2024. gadam un Burtnieku novada teritorijas plānojumu 2012. – 2024. gadam, vēja parkam “Alojas”, Skaņkalnes un Vecates pagastos, Valmieras novadā, Vides pārskatu” |
| Stratēģiskā ietekmes uz vidi novērtējuma veicējs un Vides pārskata sagatavotājs: | SIA “METRUM”  Ģertrūdes iela 47-3, Rīga, LV-1011  Tālr. 80008100, metrum@metrum.lv  www.metrum.lv |
| Informatīvā ziņojuma sagatavošanas datums: | 2025.gada 26.augusts |

Valmieras novada pašvaldības dome 31.07.2025. pieņēma lēmumu Nr.428 (protokols Nr.14, 4.§) “Par lokālplānojuma, kas groza Mazsalacas novada teritorijas plānojumu 2013.-2024.gadam un Burtnieku novada teritorijas plānojumu 2012.-2024.gadam, vēja parkam Skaņkalnes un Vecates pagastos, Valmieras novadā, apstiprināšanu” un apstiprināja saistošos noteikumus Nr.160 “Lokālplānojuma, kas groza Mazsalacas novada teritorijas plānojumu 2013.-2024.gadam un Burtnieku novada teritorijas plānojumu 2012.-2024.gadam, vēja parkam Skaņkalnes un Vecates pagastos, Valmieras novadā, teritorijas izmantošanas un apbūves noteikumi un grafiskā daļa”.

Lokālplānojums ir ilgtermiņa plānošanas dokuments, ar ko tiek radīti priekšnosacījumi vēja parka “Aloja” daļas attīstībai Valmieras novada teritorijā. Atbilstoši attīstības iecerei plānotajā vēja elektrostaciju parkā “Aloja” paredzēts uzstādīt līdz 29 jaunākās paaudzes lielas jaudas vēja elektrostacijām ar kopējo jaudu līdz 190 MW un vienas VES nominālā ražošanas jauda varētu pārsniegt 6 MW. Lokālplānojuma teritorijā varētu tikt uzbūvētas līdz 10 vēja elektrostacijām.

Lokālplānojuma risinājumi sagatavoti atbilstoši Valmieras novada pašvaldības domes izsniegtajam darba uzdevumam Lokālplānojuma izstrādei, saskaņā ar Lokālplānojuma izstrādē iesaistīto institūciju sniegtajiem nosacījumiem un atzinumiem, kā arī atbilstoši ietekmes uz vidi novērtējuma ziņojumam, kas sagatavots paredzētajai darbībai.

**Lokālplānojuma izstrādes mērķis** ir grozīt Mazsalacas novada teritorijas plānojumā 2013.-2024.gadam un Burtnieku novada teritorijas plānojumā 2012.-2024.gadam, noteikto funkcionālo zonējumu Valmieras novada Skaņkalnes un Vecates pagasta zemes vienībām nosakot:

* funkcionālās zonas “Lauksaimniecības teritorija” (L) apakšzonu, kurā atļauta *Energoapgādes uzņēmumu apbūve* (14006): vēja elektrostacijas un vēja parki un *Inženiertehniskā infrastruktūra* (14001) zemes vienībām, kur spēkā esošais zonējums noteikts “Lauku teritorijas”, “Meliorētās lauksaimniecības teritorijas” un “Lauku zemes”;
* funkcionālās zonas “Mežu teritorija” (M) apakšzonu, kurā atļauta *Energoapgādes uzņēmumu apbūve* (14006): vēja elektrostacijas un vēja parki un *Inženiertehniskā infrastruktūra* (14001) zemes vienībām, kur spēkā esošais zonējums noteikts “Mežu teritorijas”.

Saskaņā ar saistošo normatīvo aktu prasībām un Vides pārraudzības valsts biroja 2024.gada 5.marta lēmumu Nr. 4-02/13/2024 “Par stratēģiskā ietekmes uz vidi novērtējuma procedūras piemērošanu” Lokālplānojumam ir veikts stratēģiskās ietekmes uz vidi novērtējums. Novērtējuma ietvaros sagatavots Vides pārskats, kam vienlaikus ar Lokālplānojuma redakcijas publisko apspriešanu ir veikta sabiedriskā apspriešana.

Enerģētikas un vides aģentūra 2025.gada 25.aprīlī sniedza atzinumu Nr. 10.3/4/2025 “Par lokālplānojuma, kas groza Mazsalacas novada teritorijas plānojumu 2013. – 2024. gadam un Burtnieku novada teritorijas plānojumu 2012. – 2024. gadam, vēja parkam “Alojas”, Skaņkalnes un Vecates pagastos, Valmieras novadā, Vides pārskatu”

**Vides apsvērumu integrēšana plānošanas dokumentā**

Lai integrētu vides apsvērumus Lokālplānojuma risinājumos, tie balstīti uz vēja elektrostaciju parka “Aloja” būtiskās ietekmes uz vidi novērtējuma rezultātiem ietekmes uz vidi novērtējuma procesa ietvaros.

Pateicoties apstāklim, ka teritorijas attīstības plānošana (Lokālplānojuma izstrāde) un ietekmes uz vidi novērtējuma procesi notika paralēli, Lokālplānojuma izstrādes vajadzībām tika iegūta detalizēta izpētes informācija par visu paredzētās darbības vides aspektiem, iespējamajām ietekmēm, ietekmētajām teritorijām un risinājumiem negatīvās ietekmes novēršanai vai mazināšanai.

Lokālplānojuma risinājumi izstrādāti ņemot vērā šādas galvenās teritorijas izpētes:

* īpaši aizsargājamas dabas teritorijas;
* bioloģiskā daudzveidība (īpaši aizsargājamas sugas un biotopi, sikspārņi, ornitofauna);
* ainava un vizuālā ietekme;
* gaisa kvalitāte;
* klimats;
* pazemes ūdeņi;
* virszemes ūdeņi;
* kultūrvēsturiskās vērtības;
* vibrācijas;
* elektromagnētiskā lauka iedarbība;
* troksnis;
* mirgošanas efekta ietekme.

Lokālplānojuma Teritorijas un izmantošanas noteikumu (turpmāk – TIAN) 3.5.sadaļā “Prasības vides risku samazināšanai” iekļauts 15.punkts, kas nosaka, ka *vides risku samazināšanas un dabas aizsardzības pasākumus īsteno atbilstoši Vides pārraudzības valsts biroja atzinumā par ietekmes uz vidi novērtējuma ziņojumā “Vēja parka “Aloja” izbūve Valmieras novada Skaņkalnes un Vecates pagastos un Limbažu novada Alojas un Braslavas pagastos” ietvertajām prasībām attiecībā uz paredzētās darbības īstenošanas vietu, apjomu un tehnoloģiju veidu, kā arī ietekmes novēršanu, samazināšanu un monitoringu*.

**Vides pārskata, institūciju atzinumu un sabiedriskās apspriešanas rezultātu integrēšana plānošanas dokumentos**

Lokālplānojuma stratēģiskā ietekmes uz vidi novērtējuma Vides pārskata izstrāde notika paralēli ar Lokālplānojuma izstrādi un ietekmes uz vidi novērtējuma ziņojuma sabiedriskās apspriešanas redakcijas sagatavošanu, tādēļ jau teritorijas attīstības plānošanas procesā, balstoties uz ietekmes uz vidi novērtējuma datiem un secinājumiem, tika vērtēta Lokālplānojuma iespējamā ietekme uz vidi un nepieciešamie pasākumi negatīvās ietekmes mazināšanai iekļauti Lokālplānojuma risinājumos, t.sk. TIAN prasībās.

**Vides institūciju atsauksmes par Vides pārskata projektu**

Valsts vides dienests Atļauju pārvalde atzinumā norādīja, ka Lokālplānojums un vides pārskats kopumā atbilst dienesta nosacījumos izvirzītām vides aizsardzības prasībām.

Dabas aizsardzības pārvaldes atzinumā sniedza viedokli, ka šobrīd nav iespējams izvērtēt ne tikai vēja elektrostaciju būvniecības un ekspluatācijas ietekmi uz vidi un pieļaujamību kā tādu, bet arī, vai lokālplānojumā vēja elektrostaciju būvniecībai plānotās vietas tiek noteiktas, ņemot vērā vides prasības.

Veselības inspekcija atzinumā norāda, ka iebilst Lokālplānojuma un Vides pārskata risinājumiem:

* jo īpašumā “Jaunjēņi” (kadastra Nr. 96840040203, zemes vienības kadastra apz. 96840040195) ir paredzēts izvietot VES AL\_21, bet IVN Ziņojumā zemes vienība nav iekļauta plānotā VES parka izpētes teritorijā.

Priekšlikums tika izvērtēts, bet izmaiņas Lokālplānojumā vei Vides pārskatā netika veiktas. Sniegts skaidrojums - SIA “Estonian, Latvian & Lithuanian Environment” sagatavotajā “Vēja elektrostaciju parka “Aloja” būvniecības ietekmes uz vidi novērtējuma ziņojuma” redakcijā sabiedriskai apspriešanai, kas izmantota lokālplānojuma sagatavošanā īpašuma “Jaunjēņi” (kadastra Nr. 96840040203), zemes vienībā ar kadastra apz. 96840040195 ir paredzēts izvietot VES AL\_21. Skatīt IVN Ziņojuma 3.1.1.tabulu “Plānotā VES parka izpētes teritorijā esošās zemes vienības”.

* Tāpat ir nesakritība ar dzīvojamām ēkām, kas atrodas tuvāk par 800 m no plānotajām VES būvniecības vietām: Vides pārskatā norādītas – “Zariņi”, “Vecsieri” un “Prūši”, bet IVN Ziņojumā Lokālplānojuma teritorijas ietvaros - “Zariņi”, “Vecsieri” un “Lielpēteri”.

Priekšlikums tika izvērtēts, bet izmaiņas Lokālplānojumā vei Vides pārskatā netika veiktas. Sniegts skaidrojums - Lokālplānojumā un Vides pārskatā informācija par tuvumā esošajām ēkām norādīta atbilstoši aktuālajai Valsts zemes dienesta Nekustamā īpašuma valsts kadastra informācijas sistēmas informācijai. Ēka ar kadastra apzīmējumu 96920020045001 atrodas nekustamā īpašuma “Prūši” zemes vienībā.

Veselības inspekcija atzinumā sniedza rekomendācijas VES modeļa izvēles procesā izvēlēties VES ar iespējami zemāku trokšņa emisijas līmeni un priekšlikumus prasībām mirgošanas efekta ietekmes mazināšanai.

Priekšlikums tika izvērtēts, bet izmaiņas Lokālplānojumā vei Vides pārskatā netika veiktas. Sniegts skaidrojums, ka TIAN 17.-19.punkti jau paredz prasības mirgošanas efekta ietekmes mazināšanai.

**Sabiedriskās apspriešanas rezultāti**

Vides pārskata sabiedriskā apspriešana norisinājās no 2025.gada 7.februāra līdz 2025.gada 20.martam.

Sabiedriskās apspriešanas sanāksmes tika organizētas gan klātienes, gan attālinātā formātā:

* + 2025.gada 24.februārī plkst. 17:00 attālināti tiešsaistes video sapulces veidā *Google Meet* platformā.
  + 2025.gada 3.martā plkst. 17:00 hibrīdrežīmā (klātienē ar iespēju pieslēgties attālināti platformā *Teams* tiešsaistes video sapulces veidā) – Mazsalacas kultūras centra mazajā zālē (Rūjienas iela 1, Mazsalaca, Valmieras novads).

2025.gada 24.februāra attālinātājā publiskās apspriešanas sanāksmē tiešsaistes video sapulces veidā *Google Meet* platformā bez Valmieras pašvaldības darbiniecēm, lokālplānojuma un Vides pārskata izstrādātājas SIA “Metrum” pārstāvja un vēja parka attīstītājas SIA ‘UTILITAS WIND” pārstāvja piedalījās viens sapulces dalībnieks. Sapulcē SIA “Metrum” pārstāvis iepazīstināja klātesošos ar lokālplānojumu un Vides pārskatu. Jautājumi vai iebildumi sapulcē netika izteikti.

2025.gada 3.marta hibrīdrežīma sanāksmē - klātienē Mazsalacas kultūras centrā Mazsalacā ar iespēju pieslēgties attālināti platformā *Teams* tiešsaistes video sapulces veidā, bez Valmieras pašvaldības darbiniecēm, lokālplānojuma un Vides pārskata izstrādātājas SIA “Metrum” pārstāvja klātienē piedalījās viena sapulces dalībniece, attālināti sapulcei pieslēdzās līdz pieciem dalībniekiem. Sapulcē SIA “Metrum” pārstāvis iepazīstināja ar lokālplānojuma un Vides pārskata risinājumiem un atbildēja uz klātienes dalībnieces jautājumiem par plānoto transporta organizāciju, vēlamajiem jaunbūvējamo ceļu šķērsprofiliem un esošo ceļu nestspēju. Iebildumi vai priekšlikumi netika izteikti. Attālināti pieslēgušies sapulces dalībnieki jautājumus neuzdeva.

Sabiedriskās apspriešanas laikā tika nodrošinātas iespējas sniegt rakstiskus priekšlikumus un atsauksmes par Lokālplānojumu un Vides pārskatu. Apspriešanas laikā netika saņemti fizisku vai juridisku personu iesniegumi par Lokālplānojuma redakciju vai Vides pārskatu.

**Enerģētikas un vides aģentūras atzinums**

Enerģētikas un vides aģentūra[[1]](#footnote-1) 2025. gada 25.aprīļa atzinumā Nr.10.3/4/2025 norādīja, ka Lokālplānojuma Vides pārskats ir jāpapildina, ņemot vērā atzinuma 2.2. punktā izteiktos secinājumus un rekomendācijas:

* papildināt informāciju par citām teritorijā atļautajām izmantošanām, jo Vides pārskatā informācija sniegta tikai kontekstā ar plānoto VES būvniecību, nevērtējot pārējās ar Lokālplānojuma TIAN pieļaujamās darbības.
* papildināt Vides pārskatā informāciju par hidroģeoloģisko stāvokli, tostarp informāciju par esošiem drenāžas un meliorācijas objektiem.
* papildināt Vides pārskatu ar teritorijas hidroģeoloģisko izvērtējumu.

Pirms Lokālplānojuma apstiprināšanas Valmieras novada pašvaldībā ir izvērtētas Enerģētikas un vides aģentūras 2025. gada 25.aprīļa atzinumā Nr.10.3/4/2025 iekļautās rekomendācijas un pieņemti šādi risinājumi to izpildei:

* papildināts Vides pārskats ar detalizētāku informāciju par lokālplānojuma izstrādes mērķi un uzdevumiem saskaņā ar pašvaldības apstiprināto darba uzdevumu;
* ņemot vērā pieejamo datu apjomu, papildināts Vides pārskats ar detalizētāku informāciju par hidroģeoloģisko stāvokli, tostarp informāciju par esošiem drenāžas un meliorācijas objektiem;
* ņemot vērā pieejamo datu apjomu, papildināts Vides pārskats ar teritorijas hidroģeoloģisko izvērtējumu.

**Pieņemtā plānošanas dokumenta pamatojums**

Spēkā esošajā Mazsalacas novada teritorijas plānojumā 2013.-2024.gadam lokālplānojuma teritorijas daļai Skaņkalnes pagastā noteiktas funkcionālās zonas “Lauku teritorijas” (L) un “Mežu teritorijas” (M). Lokālplānojuma teritorijā esošie ūdensobjekti iekļauti funkcionālajā zonā “Ūdeņu teritorijas” (U). Saskaņā ar Mazsalacas novada teritorijas plānojuma Teritorijas izmantošanas un apbūves noteikumiem vēja elektrostaciju būvniecība funkcionālajās zonās “Lauku teritorijas” (L) un “Mežu teritorijas” (M) nav atļauta.

Lokālplānojuma teritorijas funkcionālās zonas priekšlikums noteikts saskaņā ar darba uzdevumu Lokālplānojuma izstrādei un 30.04.2013. MK noteikumiem Nr.240 “Vispārīgie teritorijas plānošanas, izmantošanas un apbūves noteikumi” noteikto funkcionālo zonu klasifikāciju, paredzot atbilstošus teritorijas izmantošanas veidus.

Lokālplānojuma teritorijai noteiktas funkcionālās apakšzonas:

* Lauksaimniecības teritorija (L2) – noteikta zemes vienībām vai to daļām, kur Mazsalacas novada teritorijas plānojumā noteikta funkcionālā zona “Lauku teritorijas” (L) un Burtnieku novada teritorijas plānojumā noteikta funkcionālā zona “Lauku zemes” (L) un “Meliorētās lauksaimniecības teritorijas” (L).
* Mežu teritorija (M2) – noteikta zemes vienībām vai to daļām, kur spēkā esošajos teritorijas plānojumos noteikta funkcionālā zona “Mežu teritorijas” (M).
* Transporta infrastruktūras teritorija (TR2) - noteikta esošām transporta infrastruktūras objektiem lokālplānojuma teritorijā;
* Ūdeņu teritorija (Ū2) – noteikta esošiem ūdensobjektiem lokālplānojuma teritorijā.

Ietekmes uz vidi novērtējuma procesā vērtētas gan paredzētās darbības novietojuma – VES izbūves vietu, gan tehnisko risinājumu alternatīvas – VES modeļi.

Lokālplānojuma izstrādes procesā no teritorijas attīstības plānošanas viedokļa izskatītās divas alternatīvas:

* 1.alternatīva – funkcionālās apakšzonas, kurās atļauta vēja elektrostaciju būvniecība, noteikt tikai zemes vienību daļās, kur IVN Ziņojuma ietvaros plānota vēja elektrostaciju būvniecība.
* 2.alternatīva – funkcionālās apakšzonas “Lauksaimniecības teritorija” (L1) un “Mežu teritorija” (M1), kur atļauta vēja elektrostaciju un vēja parku būvniecība, noteikt visām zemes vienībām, kur spēkā esošajā teritorijas plānojumā noteiktas funkcionālās zonas “Lauksaimniecības teritorijas” (L) un “Mežu teritorijas” (M).

2.alternatīva ir elastīga spēj pielāgoties mainīgai situācijai. Būvprojektēšanas stadijā tiek veiktas detalizētākas izpētes un piemērotākā vēja elektrostacijas izbūves vietas noteikšana konkrētās zemes vienības robežās. Ja prognozējamas ietekmes, kas nav vērtētas IVN Ziņojuma sagatavošanas laikā, potenciālās ietekmes tiks izvērtētas sākotnējā ietekmes uz vidi novērtējuma ietvaros attiecībā uz izmaiņu apjomu un atšķirīgo vēja elektrostaciju vai saistīto inženierbūvju izvietojumu.

Funkcionālo apakšzonu noteikšana visā zemes vienības teritorijā, kur plānotas vēja elektrostacijas, nevis tikai noteiktās to daļās, ir pragmatisks un saprātīgs risinājums, kas palielina projekta realizēšanas iespējas un efektivitāti.

**Pasākumi plānošanas dokumentu īstenošanas monitoringa veikšanai**

Saskaņā ar Enerģētikas un vides aģentūras 2025. gada 25.aprīļa atzinumu Nr.10.3/4/2025, lai konstatētu Lokālplānojuma īstenošanas radīto tiešo vai netiešo ietekmi uz vidi, Valmieras novada pašvaldībai vismaz vienu reizi plānošanas periodā (2030. gadā) jāizstrādā monitoringa ziņojums un jāiesniedz (arī elektroniskā veidā) aģentūrā.

Ziņojumu sagatavoja Tālis Skuja, SIA “METRUM” projektu vadītājs

26.08.2025.

T. Skuja

[talis.skuja@metrum.lv](mailto:talis.skuja@metrum.lv)

29792097

1. Enerģētikas un vides aģentūra izveidota 2025. gada 1.februārī atbilstoši Ministru kabineta 2024. gada 17.decembra rīkojumam Nr. 1191 “Par Vides pārraudzības valsts biroja un Būvniecības valsts kontroles biroja reorganizāciju” [↑](#footnote-ref-1)